Mormónar hófu að venja komur sínar til Eyja upp úr miðri 19. öldinni . Einhverjir tóku þá við trúnni og skírt var til trúarinnar á nokkrum stöðum á eynni , m.a. suður við Ræningjatanga , þar sem heitir Mormónalón , við Torfmýri þar sem heitir Mormónapollur og í Litlu-Löngu . Þær athafnir fóru helst fram á haustkvöldum við tunglskin . Um 1870 greip um sig mikill áhugi á mormónatrú þegar trúboðar frá Utah , Bandaríkjunum , komu til Eyja . Voru þeir hjá Sveini beyki á Löndum og héldu messur þar . Ekki voru allir jafn hrifnir af þessu trúboði og hófu kirkjan og yfirvöld baráttu gegn þessari nýmóðins trú . Reyndi presturinn , Séra Brynjólfur Jónsson , að telja þeim nýju í trúnni hughvarf . Árið 1873 komu Magnús Bjarnason og Loftur Jónsson frá Þorlaugargerði til þess að reyna að snúa mönnum til mormónsku . Margir tóku trúna og fóru til Utah með þeim félögum . Góður vinur Hannesar Jónssonar , lóðs , tók trúna og reyndi að sannfæra Hannes um að taka trú en hann var fastur fyrir . Hannes sótti þó stundum messur þeirra en var alltaf fráhverfur því að gerast mormóni . Frá mormónunum í Eyjum . Gamalt og nýtt . 4. árg. 2. hefti 1952 . Reykjavík : Víkingsprent .